Tiener verlam ná ongelukJJ Horn (18) het sy rug in die motorongeluk gebreek. (Foto: Verskaf) ŉ KwaZulu-Natalse tiener is verlam nadat hy op 3 Junie in ŉ motorongeluk in Margate betrokke was. JJ Horn (18) het sy rug gebreek toe die Ford Ranger-insleepbakkie waarin hy ŉ passasier was, in die vroeë oggendure op Seaslopesweg in Manaba omgeslaan het. Die ongeluk het sowat 10 minute van JJ se ouerhuis in Uvongo plaasgevind. Die bestuurder, wie se naam nie bekend is nie, is ook in die ongeluk beseer. Konst. Thenjiswa Ngcobo, polisiewoordvoerder, het Maandag bevestig dat ŉ saak van roekelose en nalatige bestuur tans deur die polisie ondersoek word. Die oorsaak van die ongeluk is egter nog nie bekend nie. JJ Horn (18) het sy rug in die motorongeluk gebreek. (Foto: Facebook / Bid vir JJ) JJ word sedert die voorval in die Port Shepstone-streekshospitaal behandel terwyl hy wag om na ŉ hospitaal in Durban oorgeplaas te word, waar hy ŉ operasie sal ontvang. Sy ma, Magda Meyer (37), het Maandag aan Maroela Media gesê haar seun kan steeds sy blaas voel, maar is in die res van sy onderlyf heeltemal verlam. “Hy kan glad nie sy bene voel of beweeg nie. “Ons het verlede week ook agtergekom sy linkervoet is gebreek. Hy kla verder dat sy ribbes vreeslik seer is.” JJ Horn (18) het sy rug in die motorongeluk gebreek. (Foto: Verskaf) Meyer sê haar seun word tans net vir pyn behandel. Die dokters kon ook nog nie bevestig wanneer JJ oorgeplaas sal word of wat sy behandeling verder sal behels nie. Sy gemoed ry intussen wipplank. “Party dae is hy positief, ander dae loop die trane net. “Ek probeer maar net sterk bly en sterk staan vir my seun.” Meyer het onlangs ŉ gebedsblad, Bid vir JJ, op Facebook gestig. Sy probeer tans ook geld insamel om JJ se mediese onkoste te dek. “Hy het in dié stadium ook klein, alledaagse goedjies soos koeldrank in die hospitaal nodig. Later sal ons seker ook ŉ rolstoel en loopraam benodig.” Enigiemand wat ŉ bydrae wil maak of benodigdhede skenk, kan die blad vir meer inligting besoek.